CELEX: 62011TO0282
Language: lt
Date: 2011-09-06
Title: 2011 m. rugsėjo 6 d. Bendrojo Teismo (ketvirtoji kolegija) nutartis. # Ciprian-Calin Alionescu prieš Office de sélection du personnel des Communautés européennes (EPSO). # Viešoji tarnyba - Įdarbinimas - Atviras konkursas - EPSO sprendimas pratęsti paraiškų dalyvauti konkurse pateikimo terminą šešiomis valandomis - Bylos perdavimas Tarnautojų teismui. # Byla T-282/11.

Byla T‑282/11
      Ciprian‑Calin Alionescu
      prieš
      Europos Bendrijų personalo atrankos tarnybą (EPSO)
      „Viešoji tarnyba – Įdarbinimas – Atviras konkursas – EPSO sprendimas pratęsti paraiškų dalyvauti konkurse pateikimo terminą šešiomis valandomis – Bylos perdavimas Tarnautojų teismui“
      Nutarties santrauka
      Pareigūnai – Ieškinys – Ieškinys dėl Europos Bendrijų personalo atrankos tarnybos (EPSO) sprendimo, priimto vykdant atvirą
            konkursą, kurio tikslas įdarbinti Sąjungos pareigūnus – Tarnautojų teismo jurisdikcija
      (SESV 270 straipsnis; Pareigūnų tarnybos nuostatų 29–31 straipsniai ir III priedas)
      Ieškinys, pareikštas atviro konkurso, kurio tikslas įdarbinti Sąjungos pareigūnus, dalyvio, siekiant užginčyti Europos Bendrijų
         personalo atrankos tarnybos sprendimo, priimto vykdant šį atvirą konkursą, teisėtumą, patenka į SESV 270 straipsnio taikymo
         sritį ir todėl priklauso Tarnautojų teismo jurisdikcijai. Sąjungos pareigūnų įdarbinimas reglamentuojamas, visų pirma, Sąjungos
         pareigūnų tarnybos nuostatų 29–31 straipsniais ir III priedu. Dėl šios priežasties atviro konkurso dalyvis yra asmuo, kuriam
         taikomi Tarnybos nuostatai.
      
      (žr. 7–10 punktus)
BENDROJO TEISMO (ketvirtoji kolegija) NUTARTIS
      2011 m. rugsėjo 6 d.(*)
      
      „Viešoji tarnyba – Įdarbinimas – Atviras konkursas – EPSO sprendimas pratęsti paraiškų dalyvauti konkurse pateikimo terminą šešiomis valandomis – Bylos perdavimas Tarnautojų teismui“
      Byloje T‑282/11
      Ciprian-Calin Alionescu, gyvenantis Eterbeke (Belgija), atstovaujamas advokato M. Stănculescu,
      
      ieškovas,
      prieš
      Europos Bendrijų personalo atrankos tarnybą (EPSO),
      
      atsakovę,
      dėl prašymo panaikinti EPSO sprendimą pratęsti paraiškų dalyvauti atvirame konkurse EPSO/AD/206-207/11 pateikimo terminą šešiomis
         valandomis ir imtis dėl tokio panaikinimo būtinų priemonių
      
      BENDRASIS TEISMAS (ketvirtoji kolegija),
      kurį sudaro pirmininkė I. Pelikánová (pranešėja), teisėjai K. Jürimäe ir M. van der Woude,
      kancleris E. Coulon,
      priima šią
      Nutartį
      1        2011 m. gegužės 24 d. Bendrojo Teismo kanceliarijoje gautu ieškiniu ieškovas Ciprian‑Calin Alionescu prašo panaikinti Europos
         Bendrijų personalo atrankos tarnybos (EPSO) sprendimą pratęsti paraiškų dalyvauti atvirame konkurse EPSO/AD/206-207/11 pateikimo
         terminą šešiomis valandomis ir imtis dėl tokio panaikinimo būtinų priemonių.
      
      2        Remiantis Europos Sąjungos Teisingumo Teismo statuto I priedo 8 straipsnio 2 dalimi, tais atvejais, kai Bendrasis Teismas
         nustato, kad byla priklauso Europos Sąjungos tarnautojų teismo jurisdikcijai, jis perduoda tą bylą Tarnautojų teismui.
      
      3        Pagal Teisingumo Teismo statuto I priedo 1 straipsnį Tarnautojų teismo jurisdikcijai priklauso pirmąja instancija nagrinėti
         Europos Sąjungos ir jos tarnautojų ginčus, nurodytus SESV 270 straipsnyje.
      
      4        SESV 270 straipsnyje minimi „Sąjungos ir jos tarnautojų ginčai neperžengiant Sąjungos pareigūnų tarnybos nuostatuose ir kitų
         tarnautojų įdarbinimo sąlygose nustatytų ribų ir laikantis juose numatytų sąlygų“.
      
      5        Europos Sąjungos pareigūnų tarnybos nuostatų (toliau – Tarnybos nuostatai) 91 straipsnio 1 dalyje šiuo klausimu patikslinama,
         kad Europos Sąjungos teismo jurisdikcijai priklauso „bet kuris Sąjungos ir asmens, kuriam taikomi šie Tarnybos nuostatai,
         ginčas dėl tokio asmens nenaudai priimto akto <...> teisėtumo“.
      
      6        Taigi reikia patikrinti, ar ieškovo pareikštas ieškinys patenka į SESV 270 straipsnio taikymo sritį, detalizuotą Tarnybos
         nuostatų 91 straipsnio 1 dalyje.
      
      7        Šiuo klausimu pažymėtina, pirma, kad savo ieškiniu ieškovas ginčija, kaip jis pats teigia, EPSO jo nenaudai priimto sprendimo
         teisėtumą.
      
      8        Antra, šis sprendimas priimtas vykdant atvirą konkursą, kurio tikslas įdarbinti Sąjungos pareigūnus ir į kurį ieškovas užsiregistravo.
         Sąjungos pareigūnų įdarbinimas reglamentuojamas, visų pirma, Tarnybos nuostatų 29–31 straipsniais ir III priedu. Dėl šios
         priežasties ieškovas, kaip atitinkamo atviro konkurso dalyvis, yra asmuo, kuriam taikomi Tarnybos nuostatai.
      
      9        Iš to, kas pasakyta, matyti, kad nagrinėjamas ieškinys patenka į SESV 270 straipsnio taikymo sritį.
      
      10      Dėl minėtos priežasties jis priklauso Tarnautojų teismo jurisdikcijai ir turi būti jam perduotas.
      
      Remdamasis šiais motyvais,
      BENDRASIS TEISMAS (ketvirtoji kolegija)
      nutaria:
      1.      Perduoti bylą T‑282/11 Europos Sąjungos tarnautojų teismui.
      2.      Atidėti klausimo dėl bylinėjimosi išlaidų nagrinėjimą.
      Priimta 2011 m. rugsėjo 6 d. Liuksemburge.
      
               Kancleris 
            
             
            
                      Pirmininkas
            
         
               E. Coulon 
            
             
            
                      I. Pelikánová
            
         * Proceso kalba: anglų.